Eτοιμη να κινηθεί για την κάλυψη των επιχειρησιακών αναγκών στο Αιγαίο εμφανίζεται η Αθήνα που μελετά κινήσεις οι οποίες θα της εξασφαλίσουν μάλιστα υπεροπλία έναντι της Άγκυρας στο επίπεδο της ναυτικής ισχύος.

Σύμφωνα με πληροφορίες του iefimerida.gr, το Πολεμικό Ναυτικό, επιχειρεί να ενισχυθεί με δύο υπερσύγχρονες φρεγάτες Γαλλικής κατασκευής τύπου FREMM, καθώς κάποια από τα υφιστάμενα σκάφη ισχύος δεν έχουν εκσυγχρονιστεί, με αποτέλεσμα να πλησιάζουν στο τέλος του επιχειρησιακού τους βίου.

Σύμφωνα με τις ίδιες πληροφορίες το ελληνικό ενδιαφέρον έχει ήδη εκδηλωθεί στο αρμόδιο τουλάχιστον επίπεδο.

Μέσα στις επόμενες 10 ημέρες αναμένεται στην Αθήνα η άφιξη Γάλλων αξιωματούχων, οι οποίοι θα προχωρήσουν σε εξειδικευμένες προτάσεις για δύο φρεγάτες γαλλικής κατασκευής.

Σε κάθε περίπτωση ο χρονικός ορίζοντας απόκτησης, είναι το τέλος της διετίας καθώς το ενδεχόμενο που εξετάζεται είναι η απόκτηση νεότευκτων και όχι μεταχειρισμένων σκαφών, σενάριο που είχε συζητηθεί στο παρελθόν.

Μάλιστα οι πληροφορίες κάνουν λόγο για σκάφη τύπου FREMM, μικρότερου όμως όγκου καθώς το Αιγαίο είναι κλειστή θάλασσα ενώ οι εν λειτουργία Γαλλικές Φρεγάτες έχουν δυνατότητες και όγκο για επιχειρήσεις και σε ανοιχτό ωκεανό (blue water navy στη γλώσσα του Ναυτικού). Τα σκάφη σύμφωνα με τις πρώτες εκτιμήσεις που έδουν γίνει θα ενσωματώνουν νέα τεχνολογία ενώ το κόστος απόκτησης υπολογίζεται κοντά στα 2 δις.

Αρμόδιες πηγές εξηγούν στο iefimerida.gr ότι έχει συζητηθεί και ο τρόπος χρηματοδότησης.

Μια τέτοια κίνηση ωστόσο θα μπορούσε να εξασφαλίσει και ουσιαστική στήριξη από τον Εμανουέλ Μακρόν, στο ζήτημα του «Μακεδονικού» αλλά και του χρέους, καθώς η Αθήνα καίγεται για επάνοδο σε μη μνημονιακές συνθήκες με τη μεγαλύτερη δυνατή στήριξη από τους Ευρωπαίους.

Μέχρι τις 15 Φεβρουαρίου, θα υπάρχουν νεότερα…